Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Banjelu badi batuilangana ne Yakoba (1, 2)
-
Yakoba udi udilongolola bua kutuilangana ne Esau (3-23)
-
Yakoba udi uluangana ne muanjelu (24-32)
32 Pashishe Yakoba wakatungunuka ne njila, ne banjelu ba Nzambi bakasambakena nende.
2 Diakamue pakabamona Yakoba, wakamba ne: “Etshi ntshitudilu tshia Nzambi!” Nunku wakinyika muaba au ne: Mahanayima.
3 Pashishe Yakoba wakatuma bantu ne mukenji kudi muanabu Esau mu buloba bua Seî,+ mu tshitupa tshia buloba bua Edome,+
4 wakabatumina dîyi ne: “Nenuambile mukalenge wanyi Esau nunku: ‘Muena mudimu webe Yakoba udi wamba ne: “Ndi musombe ne Labana bidimu bia bungi too ne mpindieu.+
5 Ndi mupete ngombe, mpunda, mikoko, bena mudimu ba balume ne ba bakaji,+ ne ndi ntumina mukalenge wanyi mukenji eu bua kumumanyisha bua meme kuanyishibua ku mêsu kuebe.”’”
6 Pakapita matuku, bantu bavuaye mutume ne mukenji bakapingana kudi Yakoba, bamba ne: “Tudi bapetangane ne muanenu Esau, udi mpindieu mu njila bua kusambakena nebe, ne udi ne bantu 400.”+
7 Yakoba wakumvua buôwa bua bungi,+ kupampakanaye. Nunku wakatapulula bantu bavua nende, kabidi ne mikoko, ne mbuji, ne ngombe, ne tumelu mu bisumbu bibidi.
8 Yeye kuamba ne: “Esau yeye muluishe tshisumbu tshimue, nanku tshisumbu tshikuabu netshipanduke.”
9 Pashishe Yakoba wakamba ne: “Wewe Nzambi wa tatu wanyi Abalahama, Nzambi wa tatu wanyi Izaka, wewe Yehowa, wewe udi ungambila ne: ‘Pingana mu buloba buenu kudi balela bebe, nenkuenzele malu mimpe,’+
10 tshiena mukumbanyine dinanga diebe dia lulamatu dionso pamue ne lulamatu luebe luonso biudi muleje muena mudimu webe,+ bualu mvua musabuke Yadene eu anu ne dikombo dianyi tshianana, kadi mpindieu ndi mulue bisumbu bibidi.+
11 Ndi nkulomba ne: umpandishe+ koku ku tshianza tshia muanetu Esau, bualu ndi mmutshina bua kalu kunduisha+ meme ne bana ne bamamuabu.
12 Kabidi, wewe wakamba ne: ‘Bushuwa nenkuenzele malu mimpe, nemvuije bana bebe bu nsenga ya ku mbuu idi bungi kabuyi kubala.’”+
13 Butuku, wakalala muaba au. Pashishe wakangata ndambu wa bintu biende bua kubitumina muanabu Esau bu dipa:+
14 mashina a mbuji 200 ne mbuji ya mpumbu 20, mashina a mikoko 200 ne bimpanga bia mikoko 20,
15 tumelu 30 tuvua tuamuisha bana batu, mashina a ngombe 40 ne ngombe milume 10, mpunda mikaji 20 ne mpunda milume mikole 10.+
16 Wakabipesha bena mudimu bende, tshisumbu tshimue tshienda tshilonda tshikuabu, kuambilaye bena mudimu bende ne: “Sabukayi kumpala kuanyi; nudi ne bua kushiya ntanta pankatshi pa tshisumbu tshimue ne tshidi tshitshilonda.”
17 Wakatumina kabidi wa kumpala dîyi ne: “Muanetu Esau yeye musambakena nebe, mukuebeje ne: ‘Udi muena mudimu wa nganyi? Udi uya penyi? Bidi kumpala kuebe ebi mbia nganyi?’
18 nunku wewe umuambile ne: ‘Mbia muena mudimu webe Yakoba. Ndipa ditumina mukalenge wanyi Esau,+ ne mona! yeye muine udi panyima petu apa.’”
19 Wakatumina kabidi muibidi ne muisatu ne bonso bavua balonda bisumbu bia nyama dîyi ne: “Nudi ne bua kuambila Esau dîyi edi panudi nutuilangana nende.
20 Nuambe kabidi ne: ‘Muena mudimu webe Yakoba nyeye au ulua panyima petu apa.’” Bualu uvua udiambila ne: ‘Meme mutume dipa kumpala kuanyi bua kumutuyisha,+ pangamonangana nende pashishe, pamuapa udi mua kungakidila bimpe.’
21 Nunku bakasabuka ne dipa kumpala kuende, kadi yeye wakalala mu tshitudilu butuku abu.
22 Butuku abu wakajuka, kuangataye bakaji bende babidi,+ ne bena mudimu bende babidi ba bakaji,+ ne bana bende ba balume 11, kusabukilabu pa tshisabu tshia Yaboka.+
23 Wakabangata, kubasabuishaye kasulu, kusabuishaye kabidi bintu bionso bivuaye nabi.
24 Ndekelu wa bionso, Yakoba wakashala nkayende. Muntu mukuabu wakatuadija kuluangana nende mvita ya bibula too ne pakatshiabu.+
25 Pakamonaye ne: kavua mumupite bukole, wakamulenga pa dinungu dia tshikundukundu; nunku dinungu dia tshikundukundu tshia Yakoba diakakoyoboka pavuaye uluangana nende.+
26 Pashishe wakamba ne: “Ndekela nye, bualu butuku bukadi butshia.” Yeye kuamba ne: “Tshiena nkulekela too ne paudi umbenesha.”+
27 Ke yeye kumuebeja ne: “Dîna diebe nnganyi?” Yeye kuandamuna ne: “Yakoba.”
28 Nunku wakamuambila ne: “Dîna diebe kadiakuikala kabidi Yakoba to, kadi Isalele,+ bualu udi muluangane ne Nzambi+ ne bantu, ne ndekelu wa bionso wakabapita bukole.”
29 Yakoba pende kuamba ne: “Ngambila koku dîna diebe.” Kadi yeye wakebeja ne: “Bua tshinyi udi webeja dîna dianyi?”+ Ke yeye kumubenesha muaba au.
30 Nunku Yakoba wakinyika muaba au ne: Peniele,+ bualu uvua muambe ne: “Ndi mumonangane ne Nzambi mpala ne mpala, nansha nanku muoyo wanyi mmusungidibue.”+
31 Diakamue pakapitaye Penuele, dîba diakapatuka, kadi yeye uvua wenda utebuka bua tshikundukundu tshiende.+
32 Ke bualu kayi bana ba Isalele kabatu ne tshilele tshia kudia tshijilujilu tshia mu tshibelu tshidi mu dinungu dia tshikundukundu too ne lelu, bualu uvua mulenge dinungu dia tshikundukundu tshia Yakoba muaba udi tshijilujilu tshia mu tshibelu.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Genese 32
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn